《入涌泉道中 其七》
宋代·程师孟

告老清朝分自安，从今荣悴不相关。有愁方见田家乐，无事才知钓叟閒。

世故要看终始后，人生未免是非间。妇坟更在公茔侧，一舸夷犹遂往还。

作者简介：（1009—1086）宋苏州人，字公辟。仁宗景祐元年进士。历知南康军、楚州，提点夔州路刑狱，徙河东路。晋地山谷春夏多水，师孟出钱开渠筑堰，淤良田万八千顷。自江西转运使改知福州，治行为东南之最。累知广州、越州、青州，为政简严，痛惩豪恶，民为立生祠。